Kulturlivet har nu været lukket ned i en længere periode, men det har dog indtil nu ikke gjort sig gældende for udendørs attraktioner, som for eksempel Aalborg Zoo. Efter en periode med stigende coronasmitte i samfundet indkaldte statsminister Mette Frederiksen til pressemøde, hvor hun præsenterede en række stramninger af restriktionerne. Tirsdag aften har Sundhedsministeriet meldt ud i en pressemeddelelse, at udendørs attraktioner nu også skal holde lukket fra d. 8. januar. Det ærgrer direktør i Aalborg Zoo, Henrik Johansen, men selvom han er træt af situationen og gerne ville holde sin park åben, respekterer han de retningslinjer, der kommer fra Sundhedsstyrelsen. - Vi kan ikke tillade os at hyle op lige nu i forhold til økonomi. Det her er den mest stille tid for året for os, så det er ikke sådan at ligesom i foråret, hvor vi mistede vinterferien og påsken. Men jeg har da en forhåbning om, at det er noget, man får styr på inden for to måneder, så vi kan begynde at åbne op, siger Henrik Johansen. Nu skal Henrik Johansen sammen med resten af ledelsen onsdag finde ud af, hvordan de vil håndtere nedlukningen. Han glæder sig over, at de kan trække på erfaring fra foråret og håber, en coronavaccine kan sikre, at de kan lukke op så snart som muligt. - Jeg håber, at vi får lov til at åbne op til påske. Det er der, vores højsæson begynder, og så begynder det at blive dyrt, hvis vi ikke har åbent der, siger Henrik Johansen.
Tirsdag eftermiddag bebudede statsminister Mette Frederiksen endnu en stramning af restriktionerne, der skal dæmpe udbredelsen af coronasmitte i Danmark. Tirsdag aften meddelte Sundhedsministeriet, at også forlystelsesparker og zoologiske haver skal lukke ned. Zoo-direktør ærgrer sig, men forstår alvoren af situationen.